Sophie Wilmès

**Sophie Wilmès** (Ixelles, 15 de Djenero de 1975) es una politika de Beljika la kuala apartiene al partito frankofono Movimento Reformador. Desde el 27 de Oktobre de 2019 fina el 1 de Oktobre de 2020 era primera ministra moayar de Beljika asperando la konformasion de un governo muevo. Era la prima mujer shefa de governo en la istorya de Beljika. Oy endiya, es la vizeprimera ministra i la ministra de maslahatos eksternos del governo de Alexander De Croo.

## Biografiya
Wilmès nasio en la sivdad de Ixelles, ke se topa en la rejion de kapitala de Bruselas. 
El su padre, Philippe Wilmès, era un bankadji i profesor de ekonomiya en la Universita de Lovaina, el kualo azia parte del Partito Liberal i lavoro komo shefe de ekip de Jean Gol del Partito Liberal Reformador (*Parti Réformateur Libéral, PRL*). Los sus granpapas paternalos eran amortados kuando la armada inglesa lanso bombas en la sivdad de Limal durante la Sigunda Gerra Mondiala. La su madre es una djudia ashkenazi ke pedrio varios myembros de la su famiya enel Olokosto i lavoro enel buro de Mieke Offeciers entre las anyadas de 1992 i 1993, kuando era la Ministra de Bujeto. Kresio en la sivdad de Grez-Doiceau en Valonia i ambezo en la Universita de Bruselas. Lavoro komo konsejera ekonomika en un buro de avokatos.

### Kariera politika

En 2000, Wilmès era elejida al konsesho de la sivdad de Uccle. Entre 2007 i 2014, Wilmès era la konsejala enkargada de bujeto, edukasion frankofona i negosios sitizenos de la sivdad de Sint-Genesius-Rode. entre 2014 i 2015 era parte del konsesho de la provinsia de Brabante flamenko. En 2014 era elejida ala Kamara de Representantes. 

En Sietembre de 2015, Hervé Jamar disho ke iva esvachearse el 1 de Oktobre de 2015 deke era yamado governador de la provinsia de Lieja. Sophie Wilmès era elejida komo la mueva Ministra de Bujeto enel governo Michel I. En Disiembre de 2018 era yamada ministra de Bujeto, Servis Sitizeno, Loteria Nasionala i Politika Sientifika enel Governo Michel II. El 27 de Oktobre de 2019 yego a ser la prima mujer primera ministra de Beljika, suksedando a Charles Michel, el kualo iva prinsipiar el 1 de Disiembre komo el muevo presidente del Konsejo Evropeo. Era la shefa de un governo moayar mientres ke azian negosiasones entre los partitos poltikos para aranjar una mueva koalision. El 16 de Marso de 2020, diskues de 15 meses de negosiasiones, todos los partitos poltikos akodraron dar todos los puederes de ley al governo de Wilmès kon el buto de gerreyar la hazinura de COVID-19. En los termos del akodro, Wilmès aresivio puederes espesiales kon el buto de gerreyar el impakto ekonomiko i sosyal de la hazinura, los kualos iva tener por 3 meses, ke podian ser tendidos otruna vez por tres meses. Wilmès era yamada ofisialmente komo primera ministra por el rey Felipe el 16 de Marso, i el su ekip era djuramentado el dia venidero.
 
En Mayde 2020, kuando vijitava el espital Saint-Pierre en Bruselas, los empiegados de sanedad del espital le amostraron la espalda komo sinyal de protesta, diskues ke Beljika alkanso la mas grande proporsion de amortados por koronavirus enel mundo i Wilmès disho ke las estadistikas eran un yerro.

El 1 de Oktobre de 2020, Wilmès era yamada vize-primera ministra i ministra de Maslahatos Eksternos enel muevo governo konformado por Alexander De Croo, yegando ansina ser la primera mujer Ministra de Maslahatos Eksternos en la istorya de Beljica. Durante varios diyas desde el 22 de Oktobre de 2020, lavoro desde la su kama en la Unita de Kudiados Espesialos en un espital en Bruselas, deke kedo hazina kon COVID-19. El kanal de haberes alman Deutsche Welle disho ke "Wilmes era detektada positivo kon koronavirus" antes del 17 de Oktobre, "diskues de estar en una reunion kon otros ministros de la UE"  en la Fragua Evropa de Luksemburgo el 12 i el 13 de Oktobre. El Ministro de Maslahatos Eksternos de Ostria, Alexander Schallenberg, kedo hazino diskues de esta reunion. Kedo sana i salio del espital el 30 de Oktobre.

## Famiya
Wilmès esta espozada kon el negosiante Ostraliano Chris Stone i kon el tiene katro kreaturas: Jonathan, Victoria, Charlotte i Elizabeth. 

## Referensias

## Atamientos eksternos
*Sitio web de Sophie Wilmès (en franzez i en olandez) 
*Biografiya (en kastilyano)

Kateggoría:Shefas de governo
Kateggoría:Djudios de Beljika
Kateggoría:Politikos de Beljika